ཡང་ཁྱུང་བོའི་བོན་པོ་དབང་རྒྱལ་ཞེས་སྐད་གྲགས་ཅན་ཞིག་བྱོན།ཁོང་ནི་ཆུང་ངུ་དུས་ནས་སྐྱབས་སྡོམ་རྒྱུད་ལ་བླངས་ཏེ་བསྟན་སྒོར་ཞུགས་པ་ནས་བཟུང་ཐེག་པ་ཆེན་པོའི་རིགས་སད།བླ་མ་ཆོས་རྗེ་རིན་པོ་ཆེའི་ཞབས་པད་ཚུལ་བཞིན་བསྟེན་ནས་དབང་ལུང་མན་ངག་གི་བདུད་རྩི་ཅི་འདོད་དུ་གནང་བས་སྐལ་ལྡན་རིགས་ཀྱི་བུ་མཆོག་ཏུ་གྱུར།འགའ་ཞིག་ཆོ་ག་ཙམ་འདོན་ཤེས་པ་ནས་བཟུང་རང་མགོ་མི་ཐོན་པར་གཞན་དོན་བྱེད་པར་བྲེལ་བ་ལྟ་བུ་མ་ཡིན་པར་སྔོན་དངོས་རྗེས་གསུམ་དང་འབྲེལ་ནས་ཉམས་ལེན་ལ་གཞོལ་བས་རང་གཞན་གཉིས་དང་བསྟན་འགྲོའི་དོན་ལ་ཕན་པའི་སྐྱེས་བུ་ཆེན་པོར་གྱུར།ཕྱི་ཚུལ་དུ་གྲོང་སྔགས་དཀྱུས་མ་ལྟ་བུར་བཞུགས་ནའང་ངེས་པའི་དོན་དུ་བསྟན་པའི་སྙིང་པོ་ཐུགས་རྒྱུད་ན་མངའ་བས་རྣལ་འབྱོར་མཆོག་གི་གོ་འཕང་བརྙེས།ཚེ་དང་སྒྲུབ་པ་མཉམ་སྐྱེལ་མཐར་ཕྱིན་ནས་དགོངས་པ་བོན་དབྱིངས་སུ་གཤེགས།གང་གི་བརྒྱུད་འཛིན་ནི་ཉིད་ཀྱི་སྲས།ཁྱུང་དཀར་ཚེ་རིང་རྒྱལ་ཡིན།ཁོ་རང་ཆུང་དུས་ཡབ་ཀྱི་དྲུང་ནས་ཀློག་འདོན་བསླབ།དེ་ནས་ཆོས་རྗེ་བོན་བརྒྱ་བ་གཡུང་དྲུང་ཕུན་ཚོགས་མཁས་གྲུབ་འཇིགས་མེད་རིན་པོ་ཆེའི་ཞབས་པད་ཚུལ་བཞིན་བསྟེན།དད་དམ་གཙང་བས་སྒྲུབ་པའི་མཆོད་པ་དང་།རྒྱུ་འབྱོར་ཆེ་བས་ཟང་ཟིང་གི་མཆོད་པ་སོགས་སྒོ་ཀུན་ནས་བླ་མའི་ཐུགས་ཟིན་གྱི་སློབ་མ་མཆོག་ཏུ་གྱུར།བོན་བརྒྱ་ཡབ་སྲས་ནས་ཕྱོགས་གང་དུ་དབང་ལུང་ཁྲིད་གདམས་མན་དག་དང་བཅས་པ་གནང་བའི་གོ་སྐབས་དེ་རིན་པོ་ཆེ་ལྟ་བུ་ལས་ཀྱང་མཆོག་ཏུ་མཐོང་ནས་དོན་གཉེར་མཛད།ཞལ་འདོན་དགེ་སྦྱོར་སྒྲུབ་པ་ཉམས་ལེན་གྱིས་དུས་འདའ་བའི་ངང་བརྩོན་པ་ཆེན་པོ་གནང་།བོན་སྲིད་ལེགས་ཚོགས་ཀྱི་བྱ་བ་ཡང་ཟླ་ལྟར་འཕེལ་བའི་སྐབས་ཤིག་ལ།བོན་མར་ཕུར་ཐོགས་སྟོང་དང་དགུ་བརྒྱའི་ཚོགས་ཆེན་གྱི་དགེ་བསྐོས་ལོ་གསུམ་ལ་འགན་བཞེས་ནས་ལེགས་པར་གྲུབ།དེ་ནས་བཟུང་བོན་མང་རྒན་གྲས་ཀྱི་གོ་གནས་བཟུང་སྟེ་བསྟན་པའི་ལས་དོན་གཙོ་བོར་བཟུང་།ཁྱུང་དཀར་ཚངས་པའི་གདན་ས་ཁུར་དུ་བཞེས་ནས་སྒྲུབ་ཆེན་རྣམས་ཀྱི་སྒྲུབ་དཔོན་མཛད་པ་དང་།ཕྱག་ལེན་གང་ཡང་སླ་ཆོས་བྱེད་དུ་མི་འཇུག་པར་ཆོ་ག་བོན་སྤྱོད་རྒྱས་ཤིང་ཞིབ་ལ་གོང་མའི་གསུང་རྒྱུན་ལྟར་དག་ཅིང་ཚང་ལ་མ་ནོར་བ་གལ་ཆེ་ཞེས་རྗེས་འཇུག་རྣམས་ལ་རྒྱུན་དུ་གདམས་ནས་སྲོལ་ལེགས་པར་བསྐྱངས།སྐུ་ཚེ་མཐར་ཕྱིན་ནས།ཐུགས་དམ་ཉམས་ལེན་གྱི་ངང་ཆ་ལུགས་ལྔ་ལྡན་བཅས་ཏེ་དགོངས་པ་བོན་དབྱིངས་སུ་བསྡུས་སྐབས་གྲོགས་མཆེད་གསང་སྔགས་པ་དུ་མས་གདུང་ལ་ཞིབ་མོར་མཇལ་བས་དད་གུས་ཡིད་ཆེས་དཔག་མེད་འཕེལ་ཞིང་གདུངས་ཤུགས་དྲག་པོའི་སྒོ་ནས་གདུང་མཆོད་རྒྱས་སྤྲོས་བྱས།གཞན་སྐྱེ་བོ་དུ་མས་གདུང་མཇལ་ཞུས་ཤིང་བསྟན་པ་ལ་ཡིད་ཆེས་སྐྱེས་རྣམ་དཀར་དགེ་བའི་ལས་ལ་བསྐུལ་མ་ཆེན་པོ་ཐོབ་ཅེས་ཐོས་སོ།།